مس عینک فاینل ته ووت، راشد او اصغر بیا سره مخامخ شول-کرکټ
د افغانستان د شپږیزې لیګ په روانو سیالیو کې د مس عینک لوبډلې د بند امیر ښامارانو او د کابل بازانو د بست ساتونکو ته ماتې ورکړه.
د محمد نبي په مشرۍ د مس عینک لوبډله په دغه بري سره د شپږیزې سیالیو پایلوبې ته ووتله، خو د راشد لوبډله بند امیر ښاماران به سبا پنجشنبه – سپتمبر ۲۱- د کابل له بازانو سره لوبه لري چې ګټونکي به یې پایلوبې ته وځي. مس عینک لوبډلې د بند امیر ښامارانو ته د ۱۶۴ منډو هدف ورکړ خو د هغوې ټوله لوبډله په ۱۴۰ منډو وسوځېدله. د لوبې غوره لوبغاړی د مس عینک لوبډلې ظاهر خان شو چې په څلورو اوونو کې یې ۱۹ منډې ورکړې او پنځه لوبغاړي یې وسوځول. کابل بازانو د نن ورځې په دویمې لوبې کې بست ساتونکو ته ماتې ورکړه. بست ساتونکو په ۲۰ اورونو کې کابل بازانو ته د ۱۳۲ منډو هدف ورکړ چې هغوې په ۲۰ اور کې پوره او لوبه یې وګټله. د لوبې غوره لوبغاړی کریم صادق شو چې هم یې ۲۵ منډې وکړې او هم یې دوه لوبغاړي وسوځول. د شپږیزې سیالۍ له شاوخوا یوې اونۍ راهېسې روانې دي. د سرېلنکا لوبغاړی منډیس هم نن د بست ساتونکو په لوبډلې کې و، خو لوبه یې وبایلله. د شپږیزې پایلوبه د جمعې په ورځ ده. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.